Eyvind Vesselbo (V), 2013-03-15:
Det her lovforslag er et rigtig godt lovforslag, som jo egentlig også er meget aktuelt.
Vi kan i øjeblikket se, at banderne huserer rundtomkring i Danmark, unge kriminelle i bander og ikkebandemedlemmer slår sig løs, og med det her lovforslag er der i hvert fald lagt op til at gøre en indsats og styrke indsatsen på det kriminalpræventive område.
Meget ofte står vi her på talerstolen og diskuterer ting, som vi måske ikke er særlig uenige om, men alligevel er vi uenige, når vi så taler om dem.
Men her må man sige, at vi jo sådan set er meget enige over et bredt spektrum, nemlig satspuljepartierne, som er enige om at gøre en indsats på det her område og i øvrigt fortsætte det arbejde, som tidligere har ligget i satspuljen på lige netop det her område.
Det drejer sig om at styrke indsatsen over for kriminelle og kriminalitetstruede børn og unge.
Det, der er vigtigt, er, at de kommuner, som jo skal tage sig af det her, også får en viden om og indsigt i og noget hjælp til, hvordan man tackler de her problemer.
En af de styrker, som kommer med det her lovforslag, er nemlig, at vi kører videre med de indsatser, der har været, samtidig med at vi forstærker dem ved hjælp af de her midler, som kommer fra satspuljen.
Så er der et andet punkt, som er rimelig vigtigt, og det er om unge mennesker, som bliver anbragt på institution.
Der kan jo indimellem være behov for, hvad skal man sige, at lukke døren, altså ikke lukke døren, så de ikke kan komme ud, men at lukke institutionen på sådan en måde, at man har styr på, hvor de her børn og unge mennesker befinder sig.
Det skal selvfølgelig foregå på en sådan måde, at man er helt klar over, hvorfor man lukker døren, og hvor længe man lukker institutionen, sådan at man ikke bare permanent gør de her ting, og derfor hedder det delvis lukkede afdelinger for børn og unge.
Så er der en sidste del, som er rimelig vigtig.
Der har været en række uheldige sager, og derfor er det meget fint, at der bliver taget nogle initiativer på det her område.
Jeg synes, at det her lovforslag på mange måder, som jeg sagde i starten, viser, at alle partier i Folketinget gerne vil gøre noget for at forhindre børn og unge mennesker i at komme ud i kriminalitet.
Vi kan jo se, at det i mange sammenhænge er børn helt ned til 10-12 år, som sammen med deres store brødre render rundt og laver nogle frygtelige ting, som senere får nogle forfærdelige konsekvenser ikke alene for dem selv, men også for de mennesker, det går ud over, altså ofrene.
Så derfor er det her altså en meget, meget vigtig indsats.
Det her
kan selvfølgelig ikke stå alene, men det er dog en indsats, som i den store sammenhæng kan være med til at afhjælpe nogle af de problemer, som jeg i hvert fald og Venstre føler er stigende.
Det kan godt være, at der er tal, der viser, at ungdomskriminaliteten har været faldende over en årrække, men jeg tror, at mange af de her problemer, vi ser, ligger i de mørketal, som der er på kriminalitetsområdet.
Så selv om de officielle tal kan være noget faldende, mener jeg, at det er rimelig vigtigt, at man alligevel fokuserer så voldsomt på de ting, som man overhovedet kan, så vi kan få stoppet den meget negative udvikling, der er i gang specielt i nogle boligområder.
Derfor støtter vi forslaget.